CELEX: 32017R0573
Language: et
Date: 2016-06-06 00:00:00
Title: Komisjoni delegeeritud määrus (EL) 2017/573, 6. juuni 2016, millega täiendatakse Euroopa Parlamendi ja nõukogu direktiivi 2014/65/EL (finantsinstrumentide turgude kohta) seoses regulatiivsete tehniliste standarditega, mis käsitlevad nõudeid, millega tagada õiglased ja mittediskrimineerivad ühispaiknemisteenused ja teenustasude struktuurid (EMPs kohaldatav tekst )

31.3.2017   
            
            
               ET
            
            
               Euroopa Liidu Teataja
            
            
               L 87/145
            
         KOMISJONI DELEGEERITUD MÄÄRUS (EL) 2017/573,
   6. juuni 2016,
   millega täiendatakse Euroopa Parlamendi ja nõukogu direktiivi 2014/65/EL (finantsinstrumentide turgude kohta) seoses regulatiivsete tehniliste standarditega, mis käsitlevad nõudeid, millega tagada õiglased ja mittediskrimineerivad ühispaiknemisteenused ja teenustasude struktuurid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL, (1) ja eriti artikli 48 lõike 12 punkti d,
   ning arvestades järgmist:
   
               (1)
            
            
               Oluline on võtta vastu üksikasjalikud regulatiivsed tehnilised standardid, millega selgelt kindlaks määrata, millistel tingimustel võib ühispaiknemist ja kauplemiskohtade kasutatavaid teenustasude struktuure lugeda õiglaseks ja mittediskrimineerivaks.
            
         
               (2)
            
            
               Direktiiviga 2014/65/EL laiendatakse ühispaiknemist ja teenustasude struktuure käsitlevaid nõudeid mitmepoolsetele kauplemissüsteemidele ja organiseeritud kauplemissüsteemidele. Seega on oluline tagada nende kohtade kuulumine ka käesoleva määruse kohaldamisalasse.
            
         
               (3)
            
            
               Ühtsete tingimuste tagamiseks tuleks kohaldada ühiseid nõudeid kõikide ühispaiknemisteenuste liikide suhtes ning nii oma andmekeskust ise korraldavate kui ka kolmanda isiku omanduses olevaid või hallatavaid andmekeskusi kasutatavate kauplemiskohtade suhtes.
            
         
               (4)
            
            
               Kauplemiskohad peaksid olema suutelised paika panema ühispaiknemise äristrateegia ja määrama, millist liiki turuosalistele nad soovivad sellistele teenustele juurdepääsu anda, kuid seda eeldusel, et nende äripoliitika põhineb objektiivsetel, läbipaistvatel ja mittediskrimineerivatel kriteeriumidel. Kauplemiskohtadelt ei peaks nõudma ühispaiknemisvõimekuse suurendamist määral, mis ületab nende ruumi-, elektri-, jahutus- või samalaadseid ressursse, ning neil peaks olema õigus ise otsustada, kas nad laiendavad oma ühispaiknemisruumi või mitte.
            
         
               (5)
            
            
               Õiglased ja mittediskrimineerivad ühispaiknemisteenused ning teenustasude struktuurid eeldavad piisavat läbipaistvuse taset, mis tagaks, et direktiivis 2014/65/EL sätestatud kohustustest ei hoitaks kõrvale. Kauplemiskohad peaksid seega hinnaalanduste, stiimulite ja takistavate asjaolude kindlaksmääramisel kasutama objektiivseid kriteeriume.
            
         
               (6)
            
            
               Keelata tuleks teenustasude struktuurid, mis aitavad kaasa nõuetele mittevastavate kauplemistingimuste kujunemisele, kuna soodustavad intensiivset kauplemist, mis võib põhjustada turu taristute stressi. Seega peaks mahupõhised allahindlused olema lubatud eeldusel, et nii nagu hinna eristamise skeemid, põhinevad ka need kauplemise kogumahul, tehingute koguarvul või kumuleeritud kauplemistasudel ühe liikme arvestuses, mis tähendab, et alandatud hinnaga täidetakse üksnes pärast künnise saavutamist tehtavad tehingud.
            
         
               (7)
            
            
               Järjepidevuse huvides ja finantsturgude sujuva toimimise tagamiseks tuleb käesoleva määruse sätteid ja vastavaid direktiivi 2014/65/EL üle võtvaid siseriiklikke sätteid hakata kohaldama samast kuupäevast.
            
         
               (8)
            
            
               Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve.
            
         
               (9)
            
            
               Euroopa Väärtpaberiturujärelevalve on korraldanud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja tulu ning küsinud arvamust Euroopa Parlamendi ja nõukogu määruse (EL) nr 1095/2010 artikli 37 kohaselt loodud väärtpaberituru sidusrühmade kogult (2),
            
         ON VASTU VÕTNUD KÄESOLEVA MÄÄRUSE:
   Artikkel 1
   Õiglased ja mittediskrimineerivad ühispaiknemisteenused
   1.   Ühispaiknemisteenuseid pakkuvad kauplemiskohad tagavad niivõrd, kui nende ruumi-, elektri-, jahutus- või samalaadsed ressursid seda võimaldavad, et selliseid teenuseid osutatakse õiglasel ja mittediskrimineerival viisil kooskõlas lõigetega 2, 3 ja 4 seoses järgmisega:
   
               a)
            
            
               nende omanduses olevad ja hallatavad andmekeskused;
            
         
               b)
            
            
               nende omanduses olevad, kuid nende valitud kolmanda isiku hallatavad andmekeskused;
            
         
               c)
            
            
               kolmanda isiku omanduses olevad ja hallatavad andmekeskused, kui kauplemiskoht on sellele kolmandale isikule edasi andnud kauplemiskohas kasutatava täitmistaristu korraldamise, samuti sellele lähijuurdepääsu korraldamise;
            
         
               d)
            
            
               kolmanda isiku omanduses olevad ja hallatavad lähestikku paiknemise teenused, kui kolmas isik on selleks sõlminud kauplemiskohaga lepingu.
            
         2.   Kauplemiskohad pakuvad samad ühispaiknemisteenused valinud kasutajatele võrku juurdepääsul samu tingimusi, sh seoses ruumi, elektri, jahutuse, kaablipikkuse, andmetele juurdepääsu, turuga ühenduvuse, tehnoloogia, tehnotoe ja teateliikidega.
   3.   Kauplemiskohad teevad kõik mõistlikult vajaliku kõikide ühenduste ja latentsusnäitajate jälgimiseks, et tagada sama liiki latentsust lubava juurdepääsuga ühispaiknemisteenuste kõikide kasutajate mittediskrimineeriv kohtlemine.
   4.   Kauplemiskohad võimaldavad ühispaiknemisteenuste eraldi kasutamist, ilma et nõutaks teenuste paketi ostmist.
   Artikkel 2
   Läbipaistvus ühispaiknemisteenuste osutamisel
   Kauplemiskohad avaldavad ühispaiknemisteenuste kohta oma veebisaitidel järgmise teabe:
   
               a)
            
            
               pakutavate teenuste loetelu, milles on kirjas ruumi, elektrit, jahutust, kaablipikkust, andmetele juurdepääsu, turuga ühenduvust, tehnoloogiat, tehnotuge, teateliike, telekommunikatsiooni ning seonduvaid tooteid ja teenuseid käsitlev teave;
            
         
               b)
            
            
               iga teenuse kohta teenustasu struktuur, nagu sätestatud artikli 3 lõikes 2;
            
         
               c)
            
            
               teenustele juurdepääsu tingimused, sh IT-nõuded ja tegevuskord;
            
         
               d)
            
            
               erinevat liiki latentsusega pakutava juurdepääsu variandid;
            
         
               e)
            
            
               ühispaiknemisruumi eraldamise protseduur;
            
         
               f)
            
            
               ühispaiknemisteenuseid osutavate kolmandast isikust pakkujatele kehtestatud nõuded (vajaduse korral).
            
         Artikkel 3
   Õiglased ja mittediskrimineerivad teenustasud
   1.   Kauplemiskohad nõuavad objektiivsetele kriteeriumidele tuginedes sama teenustasu ja tagavad samad tingimused kõikidele, kes sama liiki teenuseid kasutavad. Kauplemiskohad kehtestavad sama liiki teenustele erinevad teenustasude struktuurid ainult siis, kui sellised teenustasude struktuurid põhinevad mittediskrimineerivatel, mõõdetavatel ja objektiivsetel kriteeriumidel, mis seonduvad järgmisega:
   
               a)
            
            
               kauplemise kogumaht, tehingute koguarv või kumuleeritud kauplemistasud;
            
         
               b)
            
            
               kauplemiskoha pakutavad teenused või teenuste paketid;
            
         
               c)
            
            
               nõutud kasutusulatus või -valdkond;
            
         
               d)
            
            
               likviidsuse tagamine kooskõlas direktiivi 2014/65/EL artikli 48 lõikega 2 või turutegijana direktiivi 2014/65/EL artikli 4 lõike 1 punkti 7 määratluse kohaselt.
            
         2.   Kauplemiskohad tagavad teenustasude struktuuri piisava täpsuse, et kasutajad saaksid vähemalt järgmiste elementide alusel prognoosida, milliseks kujuneb teenuste eest tasumisele kuuluv summa:
   
               a)
            
            
               tasulised teenused, sh teenustasu aktiveeriv tegevus;
            
         
               b)
            
            
               iga teenuse eest küsitav teenustasu ühes märkega, kas teenustasu on fikseeritud või muutuv;
            
         
               c)
            
            
               hinnaalandused, stiimulid või takistavad asjaolud.
            
         3.   Kauplemiskohad võimaldavad teenuste eraldi kasutamist, ilma et selleks tuleks osta teenuste paketti.
   Artikkel 4
   Teenustasude struktuuride läbipaistvus
   Kauplemiskohad avaldavad oma veebisaidil ühes põhjalikus ja avalikkusele kättesaadavas dokumendis nii teenustasude ja nende struktuuride kehtestamise objektiivsed kriteeriumid kui ka muud artiklis 3 sätestatud tingimused, samuti täitmistasud, lisatasud, hinnaalandused, stiimulid ja takistavad asjaolud.
   Artikkel 5
   Teenustasude keelatud struktuurid
   Kauplemiskohad ei paku oma liikmetele, osalistele ega klientidele teenustasude struktuuri, mis pärast tehingutega teatava künnise saavutamist näeb isiku kõikide selliste tehingute, sh enne künnise saavutamist täidetud tehingute jaoks teatava ajavahemiku jooksul ette madalama teenustasu.
   Artikkel 6
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 3. jaanuarist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 349.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).